มหกรรมเทิดไท้ 90 พรรษา พระมารดาแห่งไหมไทย 12-21 มิถุนายนนี้
นายปราโมทย์ ยาใจ อธิบดีกรมหม่อนไหม เปิดเผยว่า การจัดงานมหกรรมเทิดไท้ 90 พรรษา พระมารดาแห่งไหมไทย โดยมีการประกวดเส้นไหม ผ้าไหมตรานกยูงพระราชทานและผลิตภัณฑ์หม่อนไหม ระดับประเทศ ในวันที่ 16 มิถุนายน 2565 นั้น เพื่อเทิดพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ในโอกาสมหามงคลเฉลิมพระชนมพรรษา 90 พรรษา ในวันที่ 12 สิงหาคม 2565 ที่ทรงพระมหากรุณาธิคุณต่อเกษตรกรหม่อนไหมและวงการหม่อนไหมไทยมาอย่างยาวนาน ทำให้ผ้าไหมไทยมีชื่อเสียงและได้รับการยอมรับทั้งในประเทศและในระดับสากล โดยการประกวดเส้นไหม ผ้าไหมตรานกยูงพระราชทานและผลิตภัณฑ์หม่อนไหม ระดับประเทศในปีนี้ ประกอบด้วย การแข่งขันและการประกวดเส้นไหม การประกวดผ้าไหมตรานกยูงพระราชทานและการประกวดสิ่งประดิษฐ์จากผ้าไหม ภายในงานยังมีนิทรรศการเฉลิมพระเกียรติ สมเด็จพระบรมราชชนนีพันปีหลวง ขบวนแห่พาเหรดแสดงอัตลักษณ์ 20 จังหวัดภาคอีสาน การแสดงชนเผ่าของจังหวัดสกลนคร การเดินแบบแฟชั่นผ้าไหม ร้านค้าจำหน่ายผ้าไหม สินค้าศูนย์ศิลปาชีพฯ และสินค้าโอทอป ทั่วประเทศ และมหกรรมคอนเสิร์ตจากศิลปินมากมาย ตลอดวันที่ 12 -21 มิถุนายน 2565 นับได้ว่าการประกวดเส้นไหม ผ้าไหมตรานกยูงพระราชทานและผลิตภัณฑ์หม่อนไหม ถือเป็นการกระตุ้นให้เยาวชนรุ่นใหม่และผู้มีอาชีพด้านการปลูกหม่อนเลี้ยงไหมได้เล็งเห็นถึงความสำคัญของอัตลักษณ์ทางวัฒนธรรมภูมิปัญญาท้องถิ่นของไทยและเกิดจิตสำนึกในการหวงแหนอาชีพที่เป็นมรดกทางศิลปวัฒนธรรมไทย เกิดการตื่นตัวในการพัฒนาคุณภาพสินค้าและสร้างสรรค์ผลงานให้ทันต่อความเปลี่ยนแปลงและตรงตามความต้องการของตลาด อีกทั้งยังเป็นการยกย่องเชิดชูเยาวชน บุคคล ชุมชน และหมู่บ้านที่มีผลผลิตผลงานที่มีคุณภาพ สามารถรักษาวิถีชีวิตการผลิตเส้นไหม การทอผ้าไหมให้คงอยู่คู่ชุมชนได้อย่างเข็มแข็ง